ΓΡΑΠΤΗ ΕΡΩΤΗΣΗ E-4076/98

υποβολή: Nana Mouskouri (PPE) και Konstantinos Hatzidakis (PPE) προς την Επιτροπή

(14 Ιανουαρίου 1999)

Θέμα: Χρηματοδότηση προγραμμάτων "πρόσθετης διδακτικής στήριξης" από τα κονδύλια για την παιδεία του Κοινοτικού Πλαισίου Στήριξης για την Ελλάδα

Η επαγγελλόμενη "εκπαιδευτική μεταρρύθμιση" του Υπουργείου Παιδείας στην Ελλάδα περιλαμβάνει ανάμεσα σε άλλα και την καθιέρωση των λεγόμενων προγραμμάτων "πρόσθετης διδακτικής στήριξης", ιδίως στα πλαίσια του Ενιαίου Λυκείου. Σκοπός των μαθημάτων αυτών είναι να βοηθήσουν κυρίως τους πιο αδύνατους μαθητές να προσαρμοστούν στις απαιτήσεις του Ενιαίου Λυκείου, παρέχοντάς τους στη μεταβατική αυτή φάση κάποια επιπλέον βοήθεια.

Επιφυλάξεις όμως προκαλεί κατ' αρχήν το γεγονός ότι γίνονται πολλά μαθήματα, για πολλές ώρες και με το ίδιο σύστημα διδασκαλίας. Δημιουργείται έτσι μήπως ένα δεύτερο σχολείο; Όμως και η εφαρμογή στην πράξη της πρόσθετης διδακτικής στήριξης γεννάει κάποια ερωτηματικά.

Τα κριτήρια που έχουν τεθεί για την επιλογή των εκπαιδευτικών που θα διδάσκουν αυτά τα μαθήματα εύκολα καταστρατηγούηνται στην πράξη είτε από λόγους αντικειμενικούς (π.χ. σε μικρές πόλεις ιδίως της επαρχίας δεν υπάρχουν εκπαιδευτικοί με τόσο υψηλά τυπικά προσόντα) είτε από λόγους υποκειμενικούς (απλώς επιλέγονται κάποιοι από τους καθηγητές του κάθε σχολείου χωρίς να γίνει προσπάθεια αναζήτησης άλλων), με αποτέλεσμα τις περισσότερες φορές οι ίδιοι άνθρωποι που διδάσκουν το πρωί να διδάσκουν και το απόγευμα. Εύλογα τίθεται λοιπόν το ερώτημα πώς αυτό που δεν πετυχαίνουν -σύμφωνα με την αντίληψη του ίδιου του Υπουργείου- το πρωί θα το πετύχουν τελικά το απόγευμα, χρηματοδοτούμενοι μάλιστα γι' αυτό με 25 δισ. δρχ. από τους κοινοτικούς πόρους.

Μήπως θα έπρεπε να τεθούν κάποια κριτήρια που θα τηρούνται αυστηρά και τα οποία θα αποσκοπούν στην επιλογή διδασκόντων με υψηλά τυπικά προσόντα που θα είναι επιπλέον και αδιόριστοι, έτσι ώστε εκτός των άλλων να καταπολεμάται και η ανεργία; Υπάρχου τέλος επίσημα στοιχεία που να αποδεικνύουν το ποσοστό συμμετοχής των μαθητών στα μαθήματα πρόσθετης διδακτικής στήριξης έτσι ώστε να μπορεί εν τέλει να κριθεί και η αποτελεσματικότητά τους;

Απάντηση του κ. Flynn εξ ονόματος της Επιτροπής

(24 Φεβρουαρίου 1999)

Το ελληνικό υπουργείο Παιδείας οργανώνει μαθήματα πρόσθετης διδακτικής υποστήριξης για την ενίσχυση των μαθητών του γενικού λυκείου το οποίο αποτελεί τον ακρογωνιαίο λίθο της πρόσφατης εκπαιδευτικής μεταρρύθμισης. Η ενέργεια αυτή συμπεριελήφθη στο προαναφερόμενο επιχειρησιακό πρόγραμμα (Εκπαίδευση και αρχική κατάρτιση του ελληνικού κοινοτικού πλαισίου στήριξης) και συγχρηματοδοτείται από το Ευρωπαϊκό Κοινωνικό Ταμείο (ΕΚΤ). Μια δοκιμαστική φάση εφαρμόστηκε κατά τη διάρκεια των τελευταίων μηνών του σχολικού έτους 1997-1998 και η επιτροπή παρακολούθησης του προγράμματος αποφάσισε πρόσφατα την παράτασή του στα σχολικά έτη 1998-1999 και 1999-2000.

Το υπουργείο Παιδείας εξέδωσε λεπτομερείς οδηγίες σχετικά με την οργάνωση και τη διαχείριση των μαθημάτων πρόσθετης διδακτικής υποστήριξης, τα αντικείμενα διδασκαλίας, τις ώρες που θα αφιερώνονται σε κάθε θέμα εβδομαδιαία, τις μεθόδους διδασκαλίας, τους στόχους, την επιλογή των μαθητών και τον αριθμό τους ανά μάθημα καθώς και τα προσόντα, την επιλογή και την αμοιβή των καθηγητών. Οργάνωσε επίσης προγράμματα κατάρτισης για τους καθηγητές και το λοιπό προσωπικό που συμμετέχει στην εφαρμογή του προγράμματος αυτού.

Το υπουργείο Παιδείας θεωρεί ότι τα προαναφερόμενα μαθήματα πρόσθετης διδακτικής υποστήριξης δεν αποτελούν επανάληψη του κανονικού μαθήματος αλλά πρόσθετη εξάσκηση των μαθητών σε νέες δεξιότητες που επιβάλλονται από το γενικό λύκειο.

Σύμφωνα με τις ελληνικές αρχές τα συμπεράσματα από τη δοκιμαστική φάση του προηγούμενου έτους είναι πολύ ενθαρρυντικά τόσο όσον αφορά το ενδιαφέρον και τη συμμετοχή των μαθητών όσο και τα γενικά οργανωτικά θέματα.

Η επιτροπή παρακολούθησης του προγράμματος συμφώνησε ότι τα μαθήματα πρόσθετης διδακτικής υποστήριξης και η αποτελεσματικότητά τους θα αξιολογηθούν στο τέλος της σημερινής περιόδου προγραμματισμού.

Ο κ.βουλευτής μπορεί να αναζητήσει περισσότερες πληροφορίες στο ελληνικό υπουργείο Παιδείας.